**זמן עצירה הנהגתי**

**חידוד נהלים בעקבות אירוע מיני**

לאור אירוע שצף בשבוע האחרון, נקיים במהלך ישיבות המרכזימות הקרובות זמן עצירה לכלל צוותי ההנהגות. מטרת זמן העצירה היא לחדד נהלים ודרכי פעולה ולבחון באיזה מוקדים יש עוד צורך להעמיק.

\*\* נמליץ לבקש ממעגל המרכזים.ות להגיע עם פנקס מניעה והתמודדות שקיבלו בקרוס מתקדם \*\*

\*\* משך זמן העצירה: 30 דק' \*\*

**פתיחה:**

בימים האחרונים עולים דיווחי בכלי התקשורת אודות מקרה של פגיעה מינית חמורה וחוזרת בה היו מעורבים מספר חניכים וחניכות התנועה. אנחנו לא ניכנס כמובן לפרטי האירוע בראש ובראשונה כדי לשמור על צנעת הפרט, כדי לא לזהם חקירה והאמת היא שחשוב לנו יותר לנצל את זמן העצירה הזה כדי לחדד נהלים ולעשות יישור קו בנוגע לטיפול באירועים כאלה במסגרת השבט או אירועים בהם מעורבים חניכים.ות שלנו.

**חשוב לנו לומר כי כתנועה אנחנו כמובן מגנים ומוקיעים כל התנהגות פוגענית מכל סוג שהוא ומגבים כל מי שנפגע/ה בכל מקרה ודבר.** הנושא מצוי בחקירה משטרתית ומצידנו אנחנו נשתף כמובן פעולה עם כל גורם רלוונטי וככל שיידרש.

**מתודה ראשונה – התבוננות**

נסביר: בציר המניעה - המחויבות הראשונה שלנו כלפי כל החניכים/ות היא יצירת מרחב בטוח מכל פגיעה שהיא – בגוף, ברכוש או בנפש. תחושת המוגנות של כל חניך וחניכה היא עבורנו ראשונה במעלה והיא מהווה בסיס לכל פעילות חוויתית, חינוכית וערכית. מעבר לדאגה למרחב כזה, נרצה לקיים בשבט מרחב שבו כל חניך וחניכה מרגישים שיש להם למי לפנות במקרים שנפגעו או המרחב הבטוח הופר.

1. נפתח את עמ' 15 בפנקס ונחזור בקצרה על מודל מרחב בטוח (יחידה בנושא עוברת בקורס בסיס).

הערה למדריכ.ה: לא צריך לעבור בפירוט על חמשת המרכיבים בפירוט, אלא להזכיר את המשמעות של המודל וחמשת המרכיבים שלו.

1. לאחר מכן נפנה את המשתתפים.ות לעמ' 22-23 בפנקס מניעה והתמודדות ונבקש מהם לקחת 5 דק' ולענות על הצ'ק ליסט בהתאם לשבט שלו.ה.

\*\* כמובן שניתן לחלק לעבודה בזוגות ולעודד את הזוגות לעבוד עם הפנקס במידה ויש כאלה שצריכות תזכורות או קריאה נוספת של מרכיבי המודל. \*\*

זמן: 10 דק', נספחים: צ'ק ליסט מרחב בטוח לשבט , ציוד:, פנקסי מניעה והתמודדות

**מתודה שנייה – חשיבה משותפת**

נחזור למליאה ונשאל:

* איזה פערים יש בשבט?
* האם זיהיתם.ן מרכיב מרכזי שיש בו פער?
* מדוע יש פער כזה?
* מה ניתן לעשות על מנת לגשר על הפער? (בטווח הקצר או הארוך)

נעמיק את הדיון:

* האם ברגע שנגיע למצב שאנחנו מסמנים על כל הצ'ק ליסט "מלא", מה זה אומר על השבט?
* האם זה אומר שכל החניכים והחניכות של השבט יפנו במידה ומשהו מקרה?
* מה חסר כאן? אם בכלל... (המטרה היא לחשוב חשיבה ביקורתית מה אנחנו עוד יכולות ויכולים לעשות)

נסביר: יש לקשר בין אישי חשיבות מאוד גדולה במניעה של מקרים ובלהיות דמות שפונים אליה. גם לאופן שבו אנחנו מטפלות באירועים (בצורה אחראית ומכבדת) יש חשיבות והשפעה על האם יבואו לפנות אלינו בפעם הבאה. **יש לנו אחריות להיות דמות ש"רוצה" שיגיעו אליה מקרים כדי לדאוג שהם יופסקו ויקבלו את הטיפול הראוי.**

זמן: 10 דק', נספחים: ללא , ציוד:, ללא

**דיון בשאלה:**

לפני שנמשיך בחידוד מספר נקודות, בואו ניקח רגע ונציף כמה שיותר עקרונות, פעולות מפתח, עשה ואל תעשה, בכל הנוגע בטיפול באירועים בעלי אופי מיני.

נשאל: **באופן אסוציאטיבי-כשמגיע אלינו אירוע עם חשד לפגיעה או הטרדה מינית מה אנחנו עושים/ות?**

\*\* בשלב הזה אפשר לכתוב על הלוח/ במסך שיתוף/ על דף גדול מה עולה בשיח של הקבוצה

\*\* המטרה בחלק זה היא לתת לידע, שקיים במעגלים שלנו, לצאת ולהיות ברור – שחור על גבי לבן.

**נסביר ונחדד:**

כאמור, המחויבות הראשונה שלנו כלפי כל החניכים/ות היא יצירת מרחב בטוח מכל פגיעה שהיא – בגוף, ברכוש או בנפש. תחושת המוגנות של כל חניך וחניכה היא עבורנו ראשונה במעלה והיא מהווה בסיס לכל פעילות חוויתית, חינוכית וערכית.

יצירת מרחב בטוח מתבצעת בו זמנית בשני צירים, ציר המניעה וציר הטיפול, ועל שניהם יש להקפיד ללא פשרות. ציר המניעה עוסק ביצירת אווירה, שיח ונורמות המקדמים מוגנות, שוויון וביטחון, הן בפעילות השוטפת בשבטים והן במחנות ובטיולים. ציר הטיפול וההתמודדות החינוכית עוסק במנגנוני התגובה והטיפול הראשוניים במקרה של חציית המורחב הבטוח ובתופעות של אלימות בכלל ופגיעה מינית בפרט.

**המטרה הראשונה בציר המניעה היא יצירת מרחב של הסכמה חופשית, כיבוד גבולות, פרטיות ומרחב אישי של האחר/ת.** ביציאה לטיולים או כל מחנה או קורס, תתקיים התייחסות לשמירה על גבולות ופרטיות. בדגש על מרחבי השירותים, הלינה והמקלחות. תתבצע הקפדה על אזורי רחצה והחלפת בגדים מופרדים, נוכחות מדריכים/ות סביב מקלחות וחובה על רחצה בבגדי ים בלבד.בנוסף לכך אנו מבקשים להזכיר את חשיבותו של הסיור הלילי המשותף לחברי השכב"ג והבוגרים המלווים את השבט. סיור זה מגדיר דמות אחראית המעניקה מענה גם בשעות הלילה ומבטיח את מנוחתם של הלנים במתחם השבטי.

אחד הכלים החינוכיים המשרתים אותנו בכל הנוגע לקיום מרחב בטוח היא **תקשורת דיאלוגית ושיח רגשי** (עקרונות לשיחה ראשונית ניתן למצוא בעמ' 29-31 בפנקס). לכל חניך וחניכה יש דמות קבועה, מוכרת ואוהבת שאליה הם יכולים לפנות. בנוסף לקשר האישי והישיר, לו אין תחליף, על כל חניכי וחניכות השבט להכיר את האפשרות לפנות **לקו תנועתי לסיוע ראשוני** (054-2441203). מספר זה מופיע **בפוסטרים של 'מרחב בטוח'** שהיו צריכים להתלות בשבטים בפתיחת שנת הפעילות.

**בציר הטיפול אנו פועלים על פי החוק ומדווחים לרווחה ובמידת הצורך אף למשטרה בכל מקרה של חשד לפגיעה מינית** (ניתן להפנות לעמוד 9 בפנקס מניעה והתמודדות) כל מקרה מיודע ומטופל. על ממלאי התפקידים הצעירים והבוגרים לדווח לרמה ממונה בכל אירוע של פגיעה שמגיע לידיעתם. **מהדרג השכיר והמתנדב בשבטים ובהנהגות אנחנו מצפים ליידע את עו"ס התנועה בכל אירוע שבו יש חשש לפגיעה או הטרדה מינית.** ההורים ואנחנו שותפים בתהליך ההתמודדות ועל כן, נפעל בשקיפות מלאה מולם תוך מתן כלים ראשוניים לשיחה בבית והפנייה למרכז סיוע במידת הצורך. הכוונה בשיחה עם ההורים היא להורי הנפגע/ת והורי הפוגע/ת. המשמעות של עבודה חינוכית במסגרת של קטינים ( חניך/ה שחגגו 18, עד סיום שנת הפעילות הרשמית בתנועה ייחשבו קטינים/ות).

חשוב לזכור שגבולות החניך/ה שנפגע/ה **כבר הופרו** ויש להימנע מפגיעה נוספת על ידי הפצת פרטי המקרה וחשיפתו ברבים (מעבר לנדרש לטובת טיפול והפקת הלקחים).

נסכם בנקודות על מה שעברנו:

* זמינות ונגישות לשכב"ג ולעובדים.ות שלנו- המטרה היא שכולם.ן ירגישו בנוח לפנות כשמור המרחב הבטוח. אפשר לחזור ולבחון את ההנהגה והשבטים מול מודל מרחב בטוח (עמ' 15 בפנקס)
* פוסטרים מרחב בטוח – יש לתלות בכל השבטים
* הפרדת לינה ואזורי הלבשה + פטרולים באזורי מקלחות
* סדר פעולות במקרה של אירוע מסכן/ לא נורמטיבי (עמ' 9 בפנקס)
* דיווח לעו"ס התנועה בכל אירוע – אל תישארו לבד עם אירועים!
* בדיווח על חשד להטרדה / פגיעה מינית – דבר ראשון מאמינים לנפגע.ת
* ההורים שותפים שלנו – גם של הצד הנפגע וגם של הצד הפוגע

זמן: 10 דק', נספחים: ללא , ציוד:, פנקס מניעה והתמודדות

**לסיכום:**

הדרך ליצירת מרחב בטוח היא להמשיך ללמוד, לחדד נהלים, לקיים חשיבה, שיח וכן ביקורת על אירועים שקורים – להבין מה עשינו נכון ובמה יכולנו להשתפר?

תמיד ניתן **וצריך** לפנות למלווה השבטי ולעו"ס התנועה על מנת לקבל הכוונה ולא להישאר לבד בטיפול בסיטואציה – זו האחריות שלנו כדי להבטיח טיפול ראיו בכל החניכים והחניכות שלנו.

\*\* בכל שאלה שעולה לפני או במהלך זמן העצירה, ניתן לפנות לעו"ס התנועה או לצוות יחידת מרחב בטוח. \*\*

**נספח א' – צ'ק ליסט מרחב בטוח בשבט**

(מתוך פנקס מניעה והתמודדות)



